SKRIFTLIG FORESPØRGSEL P-1592/03

af Karin Scheele (PSE) til Kommissionen

(5. maj 2003)

Om: Nationale sameksistensforanstaltningers retmæssighed

Kommissionen har i længere tid drøftet mulighederne for sameksistens mellem dyrkning af genetisk ændrede planter og konventionelt hhv. økologisk landbrug. I kommissær Fischlers meddelelse fremlægges forskellige muligheder for at regulere forskellige landbrugsformers sameksistens. Af drøftelsen på Kommissionens møde den 5. marts 2004 (IP/03/314) om meddelelsen fremgik det, at flertallet af kommissærerne i øjeblikket er modstandere af lovgivningstiltag på fællesskabsplan, hvad angår en sådan sameksistens. I stedet satser Kommissionen på nationale foranstaltninger, der til nød skal suppleres med retningslinjer fra Kommissionens side.

1. I hvilket omfang kan medlemsstaterne efter gældende fællesskabsret begrænse afsætning eller anvendelse af genetisk modificerede organismer, som det fællesskabsretligt er tilladt at markedsføre i henhold til direktiv 2001/18/EF(1), eller knytte bestemte (i fællesskabsgodkendelsen ikke nævnte) betingelser hertil, når der med sådanne begrænsninger eller betingelser forfølges andre mål end at beskytte menneskers sundhed eller miljøet?

2. Kan medlemsstaterne af andre grunde end de i artikel 23 i direktiv 2001/18/EF nævnte forlange, at der ved dyrkning af bestemte genetisk ændrede planter skal overholdes visse sikkerhedsafstande til andre marker med konventionelle planter af samme art, når det eneste formål med disse sikkerhedsafstande er at forhindre de genetisk ændrede planters udkrydsning med ikke-genetisk ændrede planter for at forebygge mulige økonomiske tab, der som følge af en sådan udkrydsning kunne ramme konventionelt eller økologisk arbejdende landmænd?

3. Ville de foranstaltninger i Wales vedrørende dyrkning af T 25- majs, som Det Forenede Kongerige officielt gav meddelelse om den 13. juli 2001, principielt være retmæssige, såfremt der ikke var blevet givet meddelelse herom i henhold til artikel 16 i direktiv 90/220/EØF(2)?

(1) EFT L 106 af 17.4.2001, s. 1.

(2) EFT L 117 af 8.5.1990, s. 15.

Svar afgivet på Kommissionens vegne af Margot Wallström

(19. juni 2003)

Kommissionen er forpligtet til at finde en hensigtsmæssig løsning på spørgsmålet om sameksistens mellem konventionelle, økologiske og genetisk modificerede afgrøder. Kommissionen mener ikke, at Unionen for fremtiden bør udelukke nogen form for landbrug det være sig konventionelt eller økologisk landbrug eller landbrug, som benytter genetisk modificerede organismer.

Kommissionen vil gerne understrege, at behovet for miljøbeskyttelsesforanstaltninger, herunder beskyttelsen af bestemte økosystemer, indgår i den miljørisikovurdering, der udføres i henhold til Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF. Foranstaltninger

for at imødegå en sådan risiko vil, hvor det er nødvendigt, indgå i den endelige tilladelse som en juridisk forpligtelse. Direktiv 2001/18/EF dækker imidlertid ikke eventuelle økonomiske virkninger som f.eks. tab af en prisfordel, når landmanden opdager, at den høstede afgrøde uforsætligt er kommet til at indeholde genetisk modificerede organismer (GMO) i en mængde, som ligger over mærkningsgrænsen.

De forhold, de europæiske landmænd arbejder under, er yderst forskellige. Bedriftsstørrelse, produktionssystemer, sædskifte og afgrødemønster samt naturforhold varierer betydeligt i Europa. Denne forskelligartethed må derfor tages i betragtning, når der i forbindelse med sameksistens skal udarbejdes gennemførelses- og overvågningsforanstaltninger, der sætter producenterne i stand til at overholde de lovbefalede mærkningsgrænser.

Kommissionen er derfor ved at udarbejde en henstilling til medlemsstaterne, hvori den gør rede for, hvilke principper og foranstaltninger der kan benyttes i forbindelse med spørgsmålet om sameksistens. Blandt sådanne foranstaltninger er isolationsafstand, isolationsbælter, pollenfælder eller pollenbarrierer, optimering af sådata, rensningsforanstaltninger osv. Henstillingen lægger ikke nogen fast ramme for behandling af sameksistens, men giver medlemsstaterne forsikring om, at Kommissionen vil betragte alle foranstaltninger, der vedtages på nationalt plan, uanset om de er obligatoriske eller frivillige, som værende i overensstemmelse med Fællesskabets lovgivning eller med direktiv 2001/18/EF. Kommissionen vil vedtage henstillingen senest i juli 2003.

To år efter henstillingens offentliggørelse i De Europæiske Fællesskabers Tidende vil Kommissionen på grundlag af oplysninger fra medlemsstaterne aflægge rapport til Rådet og Parlamentet om medlemsstaternes erfaringer med indførelse af foranstaltninger for sameksistens, herunder vurdering af eventuelle yderligere foranstaltninger, som det måtte være nødvendigt at træffe.

Med hensyn til de foranstaltninger, Det Forenede Kongerige anmeldte den 13. juli 2001, er det Kommissionens synspunkt, at de ikke kan tillades i henhold til artikel 16 i direktiv 2001/18/EF. De britiske myndigheder må selv afgøre, om de vi forelægge dem på ny til yderligere behandling.